**Stanovisko hlavného kontrolóra obce**

**k návrhu rozpočtu obce Lednické Rovne na roky 2017 až 2019**

V zmysle § 18, ods.1, písmeno c) zákona č. 369/1990 Zb. o obecnom zriadení v znení neskorších predpisov, predkladám odborné stanovisko k návrhu viacročného rozpočtu obce na roky 2017 – 2019. Toto odborné stanovisko bolo spracované v súlade s § 9 zákona č. 583/2004 Z.z. o rozpočtových pravidlách územnej samosprávy a o zmene a doplnení niektorých zákonov v znení neskorších predpisov.

**I. Východiská, zákonnosť, metodika spracovania rozpočtu**

Podobne ako po minulé obdobia, aj v tomto roku dominuje pri príprave rozpočtu na rok 2017 predovšetkým snaha o uzatvorenie a odsúhlasenie jednotlivých rozpočtových kapitol nového plánovacieho nástroja obce ešte na poslednom tohtoročnom zasadnutí OcZ. Nielen z dôvodu stanovenia jasných cieľov, priorít a výhľadov, čo všetko musí obec v novom hospodárskom období akceptovať a čo všetko si bude môcť a nemôcť dovoliť, ale i z dôvodu bezproblémového rozbehu nových finančných operácií a plánovaných aktivít už od samotného začiatku nového roka.

Samotná filozofia prípravy obecného rozpočtu na rok 2017, ako východiskového rozpočtu pre rozpočty nasledujúcich rokov 2018 a 2019, vychádza z osvedčenej filozofie celoročných ekonomických analýz a očakávaní hospodárskych výsledkov kalendárneho roka 2016, hospodárskych trendov niekoľkých predchádzajúcich rokov a najnovších skutočnosti dopadajúcich na mestá a obce z ustanovení MF SR.

Návrh rozpočtu na rok 2017 z pozície hlavného kontrolóra mám povinnosť posúdiť predovšetkým z dvoch hľadísk:

* **Z hľadiska zákonnosti predloženého návrhu rozpočtu**
* **Z hľadiska metodickej správnosti predloženého návrhu rozpočtu**

**Z hľadiska zákonnosti predloženého návrhu rozpočtu** možno konštatovať, že v oblasti legislatívy návrh rozpočtu rešpektuje všetky predpisy a zákony, ktoré s prípravou rozpočtu súvisia, to je

* zákon 523/2004 Z.z. o rozpočtových pravidlách verejnej správy,
* zákon č. 583/2004 Z.z. o rozpočtových pravidlách územnej samosprávy,
* zákon č. 582/2004 Z.z. o miestnych daniach a miestnom poplatku za komunálne odpady a drobné stavebné odpady v znení neskorších predpisov a príslušných VZN, ktorými mesto stanovuje sadzby miestnych daní a poplatku za komunálny odpad a drobné stavebné odpady
* zákon č.564/2004 Z.z. o rozpočtovom určení výnosu dane z príjmov územnej samospráve, na základe ktorého v súlade s § 2 predmetného zákona, výnos dane z príjmov FO je v príslušnom rozpočtovom roku príjmom obcí vo výške 68,5 %
* zákon č. 597/2003 Z.z. o financovaní ZŠ, stredných škôl a školských zariadení v znení neskorších predpisov a ostatných súvisiacich právnych noriem
* Opatrenie Ministerstva financií Slovenskej republiky z 20. mája 2010 č. MF/11928/2010-421, ktorým sa mení a dopĺňa opatrenie Ministerstva financií Slovenskej republiky z 8. decembra 2004 č. MF/010175/2004-42, ktorým sa ustanovuje druhová klasifikácia, organizačná klasifikácia a ekonomická klasifikácia rozpočtovej klasifikácie v znení neskorších predpisov Ministerstvo financií Slovenskej republiky podľa § 4 ods. 4 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov

**a dodržaná bola tiež informačná povinnosť zo strany obce,** podľa ktorej musí byť rozpočet obce v súlade s § 9 ods. 2 zákona o obecnom zriadení pred schválením zverejnený najmenej na 15 dní spôsobom v obci obvyklým, aby sa k nemu mohli obyvatelia obce vyjadriť. **Táto povinnosť nastala dňom 1.12**

**.2016.**

**Z hľadiska metodickej správnosti predloženého návrhu rozpočtu m**ožno konštatovať, že návrh rozpočtu na roky 2017-2019

* plne zohľadnil všetky špecifiká Príručky na zostavenie návrhu rozpočtu verejnej správy na roky 2017 až 2019 vydanej v súlade s § 14 zákona č. 523/2004 Z. z. o rozpočtových pravidlách verejnej správy v platnom znení, v štruktúre podľa § 4 ods.4 toho istého zákona, ktorá bola publikovaná vo Finančnom spravodajcovi č.4/2016 z apríla 2016 pod číslom MF/009450/2016-411
* rešpektuje novelu zákona o rozpočtových pravidlách verejnej správy platnú od 1.3.2012, uplatnenú zákonom č. 69/2012 Z. z. s platnosťou od 1.3.2012, ktorou sa mení a dopĺňa zákon č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v z. n. p. v § 4 ods. 6, podľa ktorého súčasťou rozpočtu verejnej správy je aj schválený rozpočet verejnej správy na bežný rozpočtový rok, údaje o očakávanej skutočnosti bežného rozpočtového roka a údaje o skutočnom plnení rozpočtu verejnej správy za predchádzajúce dva rozpočtové roky. Ústavným zákonom č. 493/2011 Z. z. o rozpočtovej zodpovednosti (čl.9 ods.1) musí byť návrh rozpočtu subjektov územnej samosprávy zostavený minimálne na tri roky a musí obsahovať údaje o očakávanej skutočnosti bežného rozpočtového roka a skutočné plnenie rozpočtu za predchádzajúce dva rozpočtové roky.

Rovnaká, ako po uplynulé roky, bola príprava návrhu rozpočtu v tom, že plne rešpektovala povinnosť ustanovenú znením §9 o viacročnom rozpočte a prechodné ustanovenie § 21 ods. 3 zákona 583/2004 o rozpočtových pravidlách územnej samosprávy, podľa ktorej sa viacročný rozpočet obce alebo vyššieho územného celku na nasledujúce rozpočtové roky zostavuje od roku 2006. Osobitne treba aj tohto roku zdôrazniť, že v zmysle §9 ods. 3 vyššie spomínaného zákona nie sú príjmy a výdavky rozpočtov na roky 2018 a 2019 záväzné a majú iba informatívny charakter, predbežne mapujúci zámery obce v jej najbližšej budúcnosti. Či už v oblasti rozvoja územia a potrieb obyvateľstva, alebo všetkých jej sprievodných programov.

Obec Lednické Rovne od roku 2009 pravidelne rešpektuje tiež povinnosť zostavovania obecného rozpočtu v programovej štruktúre. Znamená to, že rozpočet obce vo svojej vypovedacej schopnosti disponuje ďalšími merateľnými ukazovateľmi, jednoznačne definujúcimi jeho ciele, potreby a zámery, ktoré ho robia oveľa kompatibilnejším a čitateľnejším.

**II. Druhová a typová skladba rozpočtu**



V súlade so zákonom o rozpočtových pravidlách je návrh nového plánovacieho dokumentu obce zostavený ako **rozpočet vyrovnaný**, v členení na rozpočet kapitálový a rozpočet bežný.

Čo sa týka **kapitálového rozpočtu**, ten je v návrhu zadefinovaný príjmami vo výške **1 254 271,- €** a nevyhnutnými plánovanými výdavkami vo výške **1 501 046,- €**. Je teda schodkový s prepadom **-246 775,- €** a jeho vykrytie je plánované z prebytku bežných výdavkov.

Napriek skutočnosti, že tradičné **príjmy kapitálového rozpočtu**, pochádzajúce najmä z predaja majetku sa v uplynulých plánovacích obdobiach takmer úplne vyčerpali, kapitálový príjem z predaja majetku sa nevytratil ani z návrhu príjmov rozpočtu na rok 2017 a bude tvoriť príjem z predaja budov Výmenníková stanica č. 1405, a Výmenníková stanica č. 1404 s pozemkami vo výške **62 400,- €**. Nenávratné finančné prostriedky z Fondu životného prostredia SR určené na modernizáciu zberného dvora LR, nákup strojov a rekonštrukciu budú tvoriť finančnú čiastku **532 247,- €** a nenávratné finančné prostriedky z Európskeho fondu regionálneho rozvoja určené na rekonštrukcia budovy MŠ LR - projekt energetický audit - finančnú čiastku **659 624,- €.**

Pri plánovaní **kapitálových výdavkov** návrh rozpočtu na rok 2017 - popri výdavkoch, ktorých krytie sa objavuje zo zdroja 13GE, t. j. nenávratných finančných prostriedkov z Fondu životného prostredia SR určených na modernizáciu zberného dvora LR vo výške **532 247,- €** a nenávratných finančných prostriedkov z Európskeho fondu regionálneho rozvoja určených na rekonštrukcia budovy MŠ LR vo výške **659 624,- €,** uvažuje sa s úverom vo výške **70 000,- €** určeným na vykrytie päť percentnej spoluúčasti obce oboch realizovaných nenávratných finančných príspevkov, čo by pri modernizácii .zberného dvora malo predstavovať čiastku **28 013,- €** a pri rekonštrukcii budovy MŠ **86 717,- €**, vrátane rezervy na práce naviac vzniknuté pri tejto rekonštrukcii. Z domácich zdrojov budú potom hradené výdavky na investičné akcie ako štúdia lokality Lúčky HH, IBV a KBV Háj, parkovacie plochy za domom služieb LR, budova sídla OcÚ - sobášna miestnosť v celkovej finančnej čiastke **70 770,- €**, kúpa pozemkov pod cestou ulica Medová LR (**10 000,- €**), kúpa pozemkov pod cestou ulica Cintorínska Horenická Hôrka (**1 500,- €**), rekonštrukcia chodníka pri cintoríne LR-realizácia stavby (**70 000,- €**), projekt pre územné konanie chodníka na ulici Svätej Anny (**6 000,- €**), nákup budovy MŠ a pozemkov na splátky (**8 175,- €**), rozšírenie budovy MŠ LR (**1 5000,- €**), realizácia prístrešku ku kultúrnemu domu Medné (**6 000,- €**), modernizácia zberného dvora LR - pred a po realizačné financovanie (**2 000,- €**) a vklad na kúpu osobného motorového vozidla (**5 000,- €**)

**Bežný rozpočet** je charakterizovaný príjmami **2 465 399,- €** a výdavkami v celkovej výške **2 203 657,- €**, z ktorých výška výdavkov pre rozpočtové organizácie obce je **984 600,- €** a výška ostatných bežných výdavkov obce **1 219 057,- €**. Bežný rozpočet je rozpočtom prebytkovým vo výške **261 742,- €**.

**Bežné príjmy** sa odvíjajú z daňových príjmov (**1 548 989,- €**), nedaňových príjmov (**191 818,-** **€**), grantov a transferov (**724 592,- €**), vrátane vlastných príjmov škôl. Čo sa týka **výdavkovej časti návrhu bežného rozpočtu**, ten bol zostavený na základe zaužívanej empírie z minulých rokov, to znamená, že rešpektuje jednak efektívne financovanie škôl a školských zariadení a jednak komplexné fungovanie obecného úradu a obce ako takej vo všetkých rovinách, či už z hľadiska rozvrhu funkčnej alebo ekonomickej klasifikácie, mzdami zamestnancov počnúc a výdavkami na ich cestovné končiac.

Okrem kapitálového a bežného rozpočtu, súčasťou rozpočtu obce sú **finančné operácie**, ktorými sa vykonávajú prevody prostriedkov z peňažných fondov obce a realizujú sa návratné zdroje financovania a ich splácanie a pôžičky, či návratné finančné výpomoci poskytnuté z rozpočtu obce. Finančné operácie tvoria schodok vo výške **- 14 967,-** €. **Príjmy finančných operácii** v rozpočte pre rok 2017 figurujú vo výške **95 000,- €** (podieľať sa na nich bude Ledrov s.r.o. LR splátkou návratnej pôžičky z rozpočtu obce vo výške 25 000,- €a bankový úver na spoluúčasť a kapitálové výdavky projektov Zberný dvor a Rekonštrukcia MŠ vo výške 70 000,- €). **Výdavky finančných operácií** – financované z prebytku bežného rozpočtu – budú **109 967,- €** a budú v celom svojom objeme tvorené transakciou verejného dlhu (Splátka istiny z úveru na 20 b. j. I. etapa č. 248 - ŠFRB - splátka istiny 6 812,- €, splátka úveru ŠFRB - výstavba OS 20 b. j. II. etapa TV č. 247 - istina 18 455,- €, splátka istiny – Dexia - komunálny univerzálny úver 30 000,- € a terminovaný úver – refinancovaný - splátka istiny 54 700,- €).

**III. Postrehy a pripomienky**

Ako osoba kompetentná vyjadriť sa k návrhu rozpočtu na nové plánovacie obdobie, musím hneď v úvode tejto kapitoly zdôrazniť, že navrhovaný rozpočet bol pracovníkmi obce zodpovednými za jeho zostavenie pripravený na kvalitatívne veľmi dobrej úrovni, s dokonalou znalosťou odbornej problematiky a po dôkladnom zvážení všetkých jeho pre a proti. V  snahe tvorcov prevládala najmä úprimná snaha o zachovanie niektorých priorít z práve doznievajúceho plánovacieho obdobia roka 2016, ktoré sa v náročnej hierarchii tohtoročných rozpočtovaných úloh možno nepodarilo celkom naplniť, a spoločne s ňou, zodpovednosťou za bezproblémové rozbehnutie nových aktivít bez potreby uplatnenia rozpočtového provizória a jeho striktných a nevyberaných pravidiel.

**IV. Záverečné stanovisko**

Zohľadnením vyššie uvedených faktov a skutočností

**o d p o r ú č a m**

po prerokovaní všetkých pripomienok a pozmeňujúcich návrhov Obecnému zastupiteľstvu v Lednických Rovniach tento **dokument schváliť** a následne **zobrať na vedomie** aj návrh rozpočtu obce na ďalšie dva roky, teda na roky 2018 a 2019.

Viacročný rozpočet svojou koncepciou plne rešpektuje všetky právne normy a všeobecne platné zásady spojené s prípravou rozpočtu obce, ako i súčasnú situáciu a hospodárske možnosti obce a štátu. V prípade nových závažných skutočností, vyskytnuvších sa po schválení nového rozpočtu na rok 2017, odporúčam schválený rozpočet upraviť prostredníctvom zákonných rozpočtových opatrení, nadobúdajúcich funkčnosť svojho uplatnenia a opodstatnenia ihneď po nadobudnutí jeho právoplatnosti.

V Ilave, dňa 30.11.2016

**Ing. Jozef TICHÝ v. r.**

hlavný kontrolór obce